CELEX: 32019R0482
Language: lv
Date: 2019-03-22 00:00:00
Title: Komisijas Īstenošanas regula (ES) 2019/482 (2019. gada 22. marts), ar kuru groza Īstenošanas regulu (ES) 2016/1368, ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu (Dokuments attiecas uz EEZ.)

25.3.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 82/26
               
            
         KOMISIJAS ĪSTENOŠANAS REGULA (ES) 2019/482
         (2019. gada 22. marts),
         ar kuru groza Īstenošanas regulu (ES) 2016/1368, ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2016. gada 8. jūnija Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 20. panta 1. punktu,
         tā kā:
         
                     (1)
                  
                  
                     Etaloniem ir svarīga nozīme daudzu finanšu instrumentu un finanšu līgumu cenas noteikšanā un daudzu ieguldījumu fondu darbības rezultātu mērījumu noteikšanā. Daudzos gadījumos etalonam nepieciešamo datu sniegšana un etalona pārvaldība ir pakļauta manipulācijas riskam, un iesaistītās personas bieži vien skar interešu konflikti.
                  
               
                     (2)
                  
                  
                     Lai etalons varētu veikt savu funkciju ekonomikā, tam ir jāatspoguļo pamatā esošais tirgus vai ekonomikas realitāte, kuru ar to paredzēts noteikt. Ja kāds etalons vairs nav reprezentatīvs atspoguļojums pamatā esošam tirgum, piemēram, starpbanku piedāvājuma likmēm, pastāv risks, ka tas citstarp negatīvi ietekmēs tirgus integritāti, kā arī mājsaimniecību (aizdevumi un hipotekārie kredīti) un uzņēmumu finansēšanu Savienībā.
                  
               
                     (3)
                  
                  
                     Ja konkrētam etalonam piesaistītu finanšu instrumentu, finanšu līgumu un ieguldījumu fondu vērtības kopsumma ir augsta, parasti pieaug riski, kam pakļauti lietotāji, tirgi un Savienības ekonomika kopumā. Tādēļ Regulā (ES) 2016/1011 ir izveidotas dažādas etalonu kategorijas un ir noteiktas papildu prasības, kurām jānodrošina konkrētu, par kritiski svarīgiem uzskatīto etalonu integritāte un stabilitāte, tai skaitā kompetento iestāžu pilnvaras konkrētos apstākļos uzdot veikt kritiski svarīgam etalonam nepieciešamu datu sniegšanu un tā pārvaldību.
                  
               
                     (4)
                  
                  
                     Saskaņā ar Regulas (ES) 2016/1011 20. panta 1. punktu Komisija ir pilnvarota pieņemt īstenošanas aktus, lai izveidotu un vismaz reizi divos gados pārskatītu kritiski svarīgu etalonu sarakstu.
                  
               
                     (5)
                  
                  
                     Ar Komisijas Īstenošanas regulu (ES) 2016/1368 (2) tika izveidots finanšu tirgos izmantotu kritiski svarīgu etalonu saraksts saskaņā ar Regulu (ES) 2016/1011.
                  
               
                     (6)
                  
                  
                     Saskaņā ar Regulas (ES) 2016/1011 20. panta 1. punkta b) apakšpunktu etalonus var iekļaut kritiski svarīgu etalonu sarakstā, ja šos etalonus pamato ar ievaddatiem, ko iesniedz datu sniedzēji, kuru lielākā daļa atrodas vienā dalībvalstī, un ja tie ir atzīti par kritiski svarīgiem minētajā dalībvalstī.
                  
               
                     (7)
                  
                  
                     Polijas kompetentā iestāde Komisja Nadzoru Finansowego (“KNF”) 2018. gada 10. oktobrī paziņoja Eiropas Vērtspapīru un tirgu iestādei (EVTI) savu priekšlikumu atzīt Varšavas starpbanku aizdevumu piedāvājuma likmi (WIBOR) par kritiski svarīgu etalonu saskaņā ar Regulas (ES) 2016/1011 20. panta 1. punkta b) apakšpunktu, jo tas ir kritiski svarīgs Polijā un balstās uz tādu datu sniedzēju sniegtiem datiem, kuri visi atrodas Polijā.
                  
               
                     (8)
                  
                  
                     
                        WIBOR ir atsauces likme, kas balstās uz to procentu likmju vidējo vērtību, par kurām bankas, kas darbojas Polijas naudas tirgū, ir gatavas piešķirt viena otrai nenodrošinātus līdzekļus ar dažādiem termiņiem. No 2018. gada 10. oktobra vienpadsmit bankas, kuras visas atrodas Polijā, piedalās WIBOR panelī.
                  
               
                     (9)
                  
                  
                     Novērtējumā, kas tika iesniegts EVTI, KNF secināja, ka WIBOR pārtraukšana vai tās sniegšana, pamatojoties uz ievaddatiem vai datu sniedzēju grupu, kas vairs nav reprezentatīvi attiecībā uz pamatā esošo tirgu vai ekonomisko realitāti, varētu būtiski negatīvi ietekmēt Polijas finanšu tirgu darbību.
                  
               
                     (10)
                  
                  
                     
                        KNF novērtējums liecina, ka WIBOR izmanto kā atsauci 60 % apmērā no kopējiem aizdevumiem Polijas mājsaimniecībām un 70,1 % apmērā no neatmaksātajām hipotēkām. Kopš 2013. gada parakstītajām hipotēkām WIBOR izplatība ir palielinājusies līdz 98,5 %. Turklāt WIBOR izmanto kā atsauci kupona maksājumiem par gandrīz 26 % no Polijas obligāciju kopējās nominālvērtības. KNF arī iesniedza datus, kas liecina, ka WIBOR izmanto kā atsauci ārpusbiržas procentu likmju atvasinātajos instrumentos par neatmaksāto nosacīto summu 366 miljardu EUR apmērā. Visbeidzot, KNF, pamatojoties uz apsekojumu, secināja, ka WIBOR izmanto kā atsauci ieguldījumu fondos, kuru kopējā neto aktīvu vērtība ir 2,6 miljardi EUR. Tāpēc to finanšu instrumentu un finanšu līgumu kopējā vērtība, kas par atsauci izmanto WIBOR, ir lielāka par Polijas nacionālo kopproduktu. Novērtējumā secināts, ka WIBOR ir vitāli svarīga finanšu stabilitātei un tirgus integritātei Polijā un ka WIBOR pārtraukšana vai neuzticamība varētu būtiski negatīvi ietekmēt finanšu tirgu darbību Polijā, kā arī uzņēmumus un patērētājus, jo to izmanto aizdevumiem, patēriņa kredītu produktiem un ieguldījumu fondiem.
                  
               
                     (11)
                  
                  
                     EVTI 2018. gada 8. novembrī nosūtīja Komisijai savu atzinumu, kurā norādīja, ka KNF ir ņēmusi vērā visus elementus un kritērijus, kas iekļauti Regulas (ES) 2016/1011 20. panta 3. punktā, un ka tā ir sniegusi kvantitatīvus datus, lai pamatotu WIBOR atzīšanu par kritiski svarīgu etalonu, kā arī analītisko pamatojumu, kurā uzsvērta WIBOR izšķirošā loma Polijas ekonomikā.
                  
               
                     (12)
                  
                  
                     Tāpēc Īstenošanas regula (ES) 2016/1368 būtu attiecīgi jāgroza.
                  
               
                     (13)
                  
                  
                     Ņemot vērā WIBOR izšķirošo nozīmi, tās plašo lietojumu un lomu kapitāla sadalē Polijā, šai regulai būtu jāstājas spēkā steidzamības kārtā.
                  
               
                     (14)
                  
                  
                     Šajā regulā paredzētie pasākumi ir saskaņā ar Eiropas Vērtspapīru komitejas atzinumu,
                  
               IR PIEŅĒMUSI ŠO REGULU.
         
            1. pants
            Īstenošanas regulas (ES) 2016/1368 pielikumu aizstāj ar šīs regulas pielikumā ietverto tekstu.
         
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 22. martā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 171, 29.6.2016., 1. lpp.
         
         
            (2)  Komisijas 2016. gada 11. augusta Īstenošanas regula (ES) 2016/1368, ar ko saskaņā ar Eiropas Parlamenta un Padomes Regulu (ES) 2016/1011 izveido finanšu tirgos izmantotu kritiski svarīgu etalonu sarakstu (OV L 217, 12.8.2016., 1. lpp.).
      
      
         
            PIELIKUMS
            
               
                  
                     “PIELIKUMS
                     
                        Kritiski svarīgu etalonu saraksts, izveidots saskaņā ar Regulas (ES) 2016/1011 20. panta 1. punktu
                     
                     
                                 Nr.
                              
                              
                                 Etalons
                              
                              
                                 Administrators
                              
                              
                                 Vieta
                              
                           
                                 1
                              
                              
                                 Eurozonas starpbanku euro aizdevumu piedāvājuma likme (EURIBOR®)
                              
                              
                                 Eiropas Naudas tirgu institūts (EMMI)
                              
                              
                                 Brisele, Beļģija
                              
                           
                                 2
                              
                              
                                 Indeksētā vidējā procentu likme euro aizdevumiem uz vienu nakti (EONIA®)
                              
                              
                                 Eiropas Naudas tirgu institūts (EMMI)
                              
                              
                                 Brisele, Beļģija
                              
                           
                                 3
                              
                              
                                 Londonas starpbanku aizdevumu piedāvājuma likme (LIBOR)
                              
                              
                                 ICE Benchmark Administration (IBA)
                              
                              
                                 Londona, Apvienotā Karaliste
                              
                           
                                 4
                              
                              
                                 Stokholmas starpbanku aizdevumu piedāvājuma likme (STIBOR)
                              
                              
                                 Zviedrijas Banku asociācija (Svenska Bankföreningen)
                              
                              
                                 Stokholma, Zviedrija
                              
                           
                                 5
                              
                              
                                 Varšavas starpbanku piedāvātā likme (WIBOR)
                              
                              
                                 GPW Benchmarks S.A.
                              
                              
                                 Varšava, Polija
                              
                           
               ”